Stavanger Aftenblad skriver at Salzburg har kommet med en konkret forespørsel og henvendelse til Viking om Thorstvedt, som i helgen var med å vinne cupfinalen med Stavanger-klubben.

Avisen skriver videre at agenten Jim Solbakken er i Østerrike for å diskutere overgang.

Skulle Thorstvedt ende opp i Salzburg, blir han lagkamerat med Haaland. Den 19 år gamle spissen har vært en sensasjon i Østerrike denne sesongen og står med 27 mål på 21 kamper. Han har nest flest mål i mesterligaens gruppespill, kun bak Robert Lewandowski hos Bayern München.

Ifølge Aftenbladet vil prisen eventuelt være på minimum 10 millioner kroner dersom Thorstvedt blir solgt.

Midtbanespilleren har hatt en strålende sesong for Viking. I Eliteserien scoret han ti mål, og søndag ble han cupvinner i Norge, noe pappa Erik Thorstvedt aldri klarte.